คปภ.ฟื้นเบี้ยสุขใจ จ่ายแค่ปีละร้อย
คปภ. เปิดขายประกันสงกรานต์สุขใจ จ่ายเบี้ยถูก 100 บาท คุ้มครองให้ 1 แสน
16 มี.ค. 2559

คปภ. เปิดขายประกันสงกรานต์สุขใจ จ่ายเบี้ยถูก 100 บาท คุ้มครองให้ 1 แสน
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงเทศกาลสงกรานต์ปีนี้ คปภ.จะเปิดตัวแบบประกันภัยรายย่อย หรือไมโครอินชัวรันส์ ในชื่อ “กรมธรรม์ประกันอุบัติเหตุสงกรานต์สุขใจ” หรือประกันภัย 100 อีกครั้ง เพื่อต่อยอดความสำเร็จของกรมธรรม์ประกันภัยอุบัติเหตุเทศกาลสุขใจในเทศกาลปีใหม่ที่ผ่านมา
“แบบประกันดังกล่าวประชาชนจะจ่ายค่าเบี้ยเพียง 100 บาท/กรมธรรม์เท่านั้น โดยได้รับความคุ้มครองกรณีสูญเสียชีวิตจากอุบัติเหตุสูงสุดถึง 1 แสนบาท สามารถซื้อได้คนละไม่เกิน 2 กรมธรรม์ ในระหว่างวันที่ 30 มี.ค.–30 เม.ย.นี้ มีระยะเวลาคุ้มครอง 1 ปี” นายสุทธิพล กล่าว
ทั้งนี้ ล่าสุด คปภ.ยังได้ร่วมลงนามในบันทึกข้อตกลงความร่วมมือว่าด้วยการประกันภัยและการรณรงค์ความปลอดภัยทางถนน กับกรมป้องกันและบรรเทาสาธารณภัย (ปภ.) เพื่อรณรงค์ ส่งเสริมการป้องกันและลดอุบัติเหตุทางถนนตามแผนทศวรรษแห่งความปลอดภัยทางถนน สร้างความรู้ความเข้าใจเกี่ยวกับการประกันภัยรถภาคบังคับ และไมโครอินชัวรันส์